《佑侄实赴乡法吾家读书三世至此侄才七人作十》
宋代·孙应时

家学今三世，儒流甫七人。
生涯无窭悴，存没几酸辛。
父干真吾责，孙枝见汝新。
提携从总丱，成长及冠巾。
幸有源流正，应先器质醇。
绪馀虽耳染，缘饰菲天真。
黄卷心怀古，青灯坐达晨。
定无钱使鬼，当见笑如神。
科目诚尚龙，朝家重选抡。
桂分清夜月，花趁曲江春。
此日云霄路，他年柱石臣。
成功期济世，私喜因荣亲。
俗薄堪长笑，才轻不自珍。
胮肛夸小枝，屑窣较微尘。
努力初濡翰，驰心谨问津。
利名卑汲汲，教诲实谆谆。
莫滥齐庭吹。空惭越里颦。
裁诗不尽意，持付合书绅。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。